
HRTF kiterjesztése távolságérzet szimulációjával sugárkövetés alapon

A HRTF-ek (Head-Related Transfer Function, fej-átviteli függvények) sztereó
fejhallgatók irányérzet-szimulációját teszik lehetővé úgy, hogy a megfelelő irányból érkező
hanghullámok átviteli függvényét alkalmazzák a hangforráson. HRTF-hez használható
impulzusválasz-adathalmazokat a hallójáratba helyezett mikrofonok segítségével mérhetünk,
a fej körül mozgatott hangszóróból megszólaltatott gerjesztés segítségével.
A két mikrofon kizárólag a fülkagylók hatását rögzíti, a hallójáratban létrejövő
torzításokat nem, pedig legnagyobb mértékben ezek alapján észleljük a hangforrások
távolságát. A dobhártyáig nem tudunk mikrofont bejuttatni, ezért a különböző távolságokhoz
tartozó impulzusválaszok mérése nehézkes, előállításukhoz szimulációt érdemes alkalmazni.
Munkám során sugárkövetéses módszerrel állítom elő a hiányzó információt, és generálok
meglévő HRTF-halmazok számára távolságfüggő korrekciós függvényeket.
A feladat elvégzéséhez komplex szimulációs szoftvert hoztam létre, mely a következő
feladatok ellátására képes. A generátor alkalmazás három különböző távolságból és
megfelelő irányból vett hallójárati torzítást kombinál a feldolgozandó szett minden mérési
pontjával. Az eredmények utófeldolgozásához egy impulzusválaszokhoz szánt EQ szoftvert
készítettem, amely a frekvenciaválaszaikat megközelítőleg linearizálja. Az így előállt, irányt
és távolságot is átadni képes szettek hatékonyságának vizsgálatához egy 3D térhangzáshoz
szánt renderelőt készítettem, amelynek alapja a meglévő piaci megoldások arányos keverési
módszere. A távolságot hangforrásonként számolom, mivel ez a szimulált impulzusválaszok
egyszerűsége okán jól optimalizálható.
A munka eredménye egy teljes hangmotort tartalmazó függvénykönyvtár, amely
képes a renderelt hangok irányát és távolságát átadni egy sztereó fejhallgatón, melynek
legfőbb felhasználási módja virtuális valósághoz szánt alkalmazások realitásérzetének
növelése.



